b'\n_START_ARTICLE_\nDvorac Heidelberg\n_START_PARAGRAPH_\nDvorac Heidelberg (njema\xc4\x8dki: Heidelberger Schloss) je ru\xc5\xa1evina dvorca u Njema\xc4\x8dkoj i znamenitost Heidelberga. Ru\xc5\xa1evine dvorca su me\xc4\x91u najva\xc5\xbenijim renesansnim gra\xc4\x91evinama sjeverno od Alpa._NEWLINE_Dvorac je djelomi\xc4\x8dno obnovljen nakon ru\xc5\xa1enja u 17. i 18. stolje\xc4\x87u. Nalazi se 80 metara do sjevernog dijela brda K\xc3\xb6nigstuhl i time dominira pogledom na staru gradsku jezgru Heidelberga. Do njega vodi uspinja\xc4\x8da "Heidelberger Bergbahn" koja ide od Kornmarkta (113 m. nadmorske visine ) u Heidelbergu do vrha brda K\xc3\xb6nigstuhla. Duga\xc4\x8dka je 471 metara, a razlika u visini je 171 metar._NEWLINE_Najraniji dio dvorca izgra\xc4\x91en je prije 1214. godine, a kasnije je pro\xc5\xa1iren na dva dvorca oko 1294. godine; me\xc4\x91utim, 1537. godine, grom je uni\xc5\xa1tio gornji dvorac. Sada\xc5\xa1nje strukture bile su pro\xc5\xa1irene do 1650. godine, prije o\xc5\xa1te\xc4\x87enja ratovima i po\xc5\xbearima. Godine 1764., jo\xc5\xa1 jedan grom prouzro\xc4\x8dio je po\xc5\xbear koji je uni\xc5\xa1tio neke obnovljene dijelove.'